b'\n_START_ARTICLE_\nJogaila\n_START_SECTION_\nBiografija\n_START_PARAGRAPH_\nLietuvos did\xc5\xbeiojo kunigaik\xc5\xa1\xc4\x8dio Algirdo ir Tver\xc4\x97s kunigaik\xc5\xa1tyt\xc4\x97s Julijonos Aleksandrovnos s\xc5\xabnus Jogaila gim\xc4\x97 Vilniuje. Paveld\xc4\x97j\xc4\x99s sost\xc4\x85 po Algirdo mirties (1377 m.), vald\xc5\xbei\xc4\x85 i\xc5\xa1 prad\xc5\xbei\xc5\xb3, kaip ir jo t\xc4\x97vas, dalijosi su d\xc4\x97de K\xc4\x99stu\xc4\x8diu. 1380 m. kilo ginkluotas konfliktas tarp Jogailos ir K\xc4\x99stu\xc4\x8dio. Pastarasis Jogail\xc4\x85 1381 m. su\xc4\x97m\xc4\x97 ir pa\xc5\xa1alino i\xc5\xa1 vald\xc5\xbeios. Konflikto prie\xc5\xbeastis buvo Jogailos ir Vokie\xc4\x8di\xc5\xb3 ordino 1380 m. sudaryta Dovydi\xc5\xa1ki\xc5\xb3 sutartis, kurioje nepaisyta K\xc4\x99stu\xc4\x8dio interes\xc5\xb3. 1382 m. Jogaila buvo i\xc5\xa1laisvintas ir jam savo ruo\xc5\xbetu pavyko suimti d\xc4\x97d\xc4\x99. Kal\xc4\x97jime Kr\xc4\x97voje K\xc4\x99stutis greitai mir\xc4\x97, Jogaila buvo \xc4\xaftariamas j\xc4\xaf nu\xc5\xbeud\xc4\x99s. Tuo tarpu K\xc4\x99stu\xc4\x8dio s\xc5\xabnus Vytautas mirties i\xc5\xa1veng\xc4\x97. Jogaila tuo metu svarst\xc4\x97 galimyb\xc4\x99 vesti Maskvos kunigaik\xc5\xa1\xc4\x8dio dukter\xc4\xaf ir priimti sta\xc4\x8diatikyb\xc4\x99, ta\xc4\x8diau grei\xc4\x8diausiai jis nusprend\xc4\x97, kad sta\xc4\x8diatikyb\xc4\x97s pri\xc4\x97mimas nesustabdys Teuton\xc5\xb3 ordino puolim\xc5\xb3 prie\xc5\xa1 Lietuv\xc4\x85._NEWLINE_1384 m. atsirado nauja alternatyva \xe2\x80\x93 i\xc5\xa1 Ma\xc5\xbeosios Lenkijos pon\xc5\xb3 Jogaila gavo pasi\xc5\xablym\xc4\x85 vesti Lenkijos karaliaus (Rex Poloniae) titul\xc4\x85 turin\xc4\x8di\xc4\x85 Jadvyg\xc4\x85, kuri dar vaikyst\xc4\x97je buvo i\xc5\xa1tekinta u\xc5\xbe keleriais metais u\xc5\xbe j\xc4\x85 vyresnio Vilhelmo Habsburgo, ir tapti Lenkijos karaliumi. Lenkijos feodal\xc5\xb3 si\xc5\xablymu Jogaila 1385 m. rugpj\xc5\xab\xc4\x8dio 14 d. sudar\xc4\x97 Kr\xc4\x97vos sutart\xc4\xaf, sujungdamas Lietuvos Did\xc5\xbei\xc4\x85j\xc4\x85 Kunigaik\xc5\xa1tyst\xc4\x99 su Lenkija. 1386 m. vasario 15 d. Krokuvoje jis buvo pakrik\xc5\xa1tytas Vladislovo vardu ir, pats b\xc5\xabdamas 35 m. am\xc5\xbeiaus, ved\xc4\x97 12 m. am\xc5\xbeiaus Jadvyg\xc4\x85. 1386 m. kovo 4 d. Jogaila Krokuvoje buvo kar\xc5\xabnuotas ir su Jadvyga tapo lygiateisiu Lenkijos valdovu. 1387 m. prad\xc4\x97jo Lietuvos krik\xc5\xa1t\xc4\x85._NEWLINE_Po Jadvygos ir jos naujagim\xc4\x97s dukters mirties 1399 m. Jogaila i\xc5\xa1liko Lenkijos valdovu dar 35 metus. Jogailos prie\xc5\xa1ininkai Lenkijoje tvirtino, kad po Jadvygos mirties Jogaila neteko teisi\xc5\xb3 \xc4\xaf sost\xc4\x85, ta\xc4\x8diau tiesiogini\xc5\xb3 jos palikuoni\xc5\xb3 nebuvo, o visi kiti pretendentai tebuvo tolimi Piast\xc5\xb3 gimin\xc4\x97s. Po Jadvygos mirties Jogaila ved\xc4\x97 dar kelis kartus \xe2\x80\x93 On\xc4\x85 (Celj\xc4\x97s grafait\xc4\x97), El\xc5\xbebiet\xc4\x85 Granovsk\xc4\x85, Sofij\xc4\x85 Al\xc5\xa1\xc4\x97ni\xc5\xa1k\xc4\x99. Paveld\xc4\x97tojai Jogailai gim\xc4\x97 tik i\xc5\xa1 ketvirtos santuokos su Sofija, kilusia i\xc5\xa1 Lietuvos Did\xc5\xbeiosios Kunigaik\xc5\xa1tyst\xc4\x97s, o ne Lenkijos, d\xc4\x97l to Jogaila u\xc5\xbe s\xc5\xabn\xc5\xb3 pripa\xc5\xbeinim\xc4\x85 paveld\xc4\x97tojais gavo padaryti nuolaid\xc5\xb3 Lenkijos didikams._NEWLINE_Jogaila buvo pirmasis i\xc5\xa1 Lietuvos valdov\xc5\xb3, kuris kartu tapo ir Lenkijos karaliumi. Jogaila mir\xc4\x97 eidamas devint\xc4\x85 de\xc5\xa1imt\xc4\xaf 1434 m., palikdamas Lietuv\xc4\x85 valdyti jaunesniajam s\xc5\xabnui Kazimierui, o Lenkij\xc4\x85 vyresniajam Vladislovui. Jo mirties metu abu s\xc5\xabn\xc5\xabs buvo nepilname\xc4\x8diai. Po Vladislovo III-ojo mirties Varnos m\xc5\xab\xc5\xa1yje, Lenkijos sost\xc4\x85 paveld\xc4\x97jo Lietuvos didysis kunigaik\xc5\xa1tis Kazimieras._NEWLINE_Nors Lenkijoje Jogailai\xc4\x8di\xc5\xb3 dinastija teori\xc5\xa1kai nebuvo paveldima (Lietuvos did\xc5\xbeiojo kunigaik\xc5\xa1\xc4\x8dio titulas buvo paveldimas), fakti\xc5\xa1kai kaskart mirus dinastijos atstovui sost\xc4\x85 u\xc5\xbeimdavo jo s\xc5\xabnus arba brolis. Mirus paskutiniam Jogailai\xc4\x8di\xc5\xb3 dinastijos vyri\xc5\xa1kosios lyties atstovui Lenkijos karaliai ir Lietuvos didieji kunigaik\xc5\xa1\xc4\x8diai imti rinkti \xc5\xa1l\xc4\x97kt\xc5\xb3 seimuose.\n_START_SECTION_\nSantykiai su Vytautu\n_START_PARAGRAPH_\nJogailai esant Lenkijos karaliumi, vald\xc5\xbei\xc4\x85 Lietuvoje jam pama\xc5\xbeu (1392-1401) teko perduoti Vytautui, nors savo vietininku jis buvo paskyr\xc4\x99s ir brol\xc4\xaf Skirgail\xc4\x85. Nepaisydamas Lenkijos bajorijos, Astravos sutartimi pusbroliui Vytautui gr\xc4\x85\xc5\xbeino Trak\xc5\xb3 kunigaik\xc5\xa1tyst\xc4\x99 ir paved\xc4\x97 iki gyvos galvos valdyti LDK. Nepaisant pusbroli\xc5\xb3 var\xc5\xbeymosi, valdant Jogailai susiformavo Lenkijos-Lietuvos s\xc4\x85junga. Jogaila ir Vytautas vykd\xc4\x97 bendr\xc4\x85 u\xc5\xbesienio politik\xc4\x85, kuri greitai dav\xc4\x97 rezultat\xc5\xb3. Pirmiausia atsisukta prie\xc5\xa1 Vokie\xc4\x8di\xc5\xb3 ordin\xc4\x85: kar\xc4\x85 su juo vainikavo 1410 m. \xc5\xbdalgirio m\xc5\xab\xc5\xa1is, baig\xc4\x99sis Lenkijos ir Lietuvos kariuomeni\xc5\xb3 pergale. Ordinas prarado nenugalimumo aureol\xc4\x99, ta\xc4\x8diau dar ilg\xc4\x85 laik\xc4\x85 i\xc5\xa1liko stiprus. Tik 1422 m. Melno taika buvo pasiektas ilgalaikis santyki\xc5\xb3 sureguliavimas._NEWLINE__NEWLINE_Santyki\xc5\xb3 su Vytautu pagrindus apib\xc5\xabdino 1413 m. sudaryta Horodl\xc4\x97s unija. Pagal j\xc4\x85 ateityje Lietuvos didieji kunigaik\xc5\xa1\xc4\x8diai ir Lenkijos karaliai tur\xc4\x97jo b\xc5\xabti renkami abiej\xc5\xb3 valstybi\xc5\xb3 sutarimu. Lenkijos bajorai Lietuvos bajorams suteik\xc4\x97 savo herbus._NEWLINE_Lenkijos didikai pasiprie\xc5\xa1ino v\xc4\x97lesn\xc4\x97ms Vytauto pastangoms 1430 m. kar\xc5\xabnuotis Lietuvos karaliumi. Vytauto siek\xc4\xaf palaik\xc4\x97 \xc5\xa0ventosios Romos imperijos imperatorius Zigmantas, nors Jogailos pozicija \xc5\xa1iuo klausimu buvo neai\xc5\xa1ki.'